CELEX: 62016TN0028
Language: lt
Date: 2016-01-26 00:00:00
Title: Byla T-28/16: 2016 m. sausio 26 d. pareikštas ieškinys byloje Vokietija/Komisija

14.3.2016   
            
            
               LT
            
            
               Europos Sąjungos oficialusis leidinys
            
            
               C 98/56
            
         2016 m. sausio 26 d. pareikštas ieškinys byloje Vokietija/Komisija
   
   (Byla T-28/16)
   (2016/C 098/72)
   Proceso kalba: vokiečių
   
      Šalys
   
   
      Ieškovė: Vokietijos Federacinė Respublika, atstovaujama T. Henze ir A. Lippstreu
   
      Atsakovė: Europos Komisija
   
      Reikalavimai
   
   Ieškovė Bendrojo Teismo prašo:
   
               —
            
            
               pripažinti negaliojančiais 2015 m. lapkričio 13 d. Komisijos įgyvendinimo sprendimo (ES) 2015/2098 dėl valstybių narių patirtų tam tikrų išlaidų nefinansavimo Europos Sąjungos lėšomis iš Europos žemės ūkio garantijų fondo (EŽŪGF) ir Europos žemės ūkio fondo kaimo plėtrai (EŽŪFKP) 1 straipsnį ir priedą, kiek juose nustatyta, kad Vokietijos Federacinės Respublikos kompetentingos mokėjimo agentūros EŽŪFKP sąskaita atlikti 7 719 920,30 EUR dydžio mokėjimai nefinansuojami Sąjungos lėšomis,
            
         
               —
            
            
               priteisti iš atsakovės bylinėjimosi išlaidas.
            
         
      Ieškinio pagrindai ir pagrindiniai argumentai
   
   Grįsdama ieškinį ieškovė remiasi keturiais pagrindais.
   
               1.
            
            
               Pirmasis ieškinio pagrindas: Reglamento (EB) Nr. 1698/2005 (1) 71 straipsnio 2 dalies, siejamos su šio reglamento 2 straipsnio e punktu, pažeidimas, nes Komisija reikalavo, kad atrankos kriterijai būtų taikomi ne tik konkretiems „veiksmams“, kaip tai suprantama pagal Reglamento Nr. 1698/2005 2 straipsnio e punktą, bet taip pat nacionalinės žemės reorganizavimo ir kaimo atnaujinimo procedūros pradiniams etapams, ir neįvertino atrankos kriterijams keliamų reikalavimų.
            
         
               2.
            
            
               Antrasis ieškinio pagrindas: Reglamento (EB) Nr. 1698/2005 6 straipsnyje įtvirtinto partnerystės principo, lojalaus bendradarbiavimo principo (ESS 4 straipsnio 3 dalies pirma pastraipa) ir teisėtų lūkesčių apsaugos principo pažeidimas, nes Komisija savo sprendimą dėl klaidų ištaisymo grindė veiksmais, kuriems ji pati pritarė arba neprieštaravo.
            
         
               3.
            
            
               Trečiasis ieškinio pagrindas: subsidiarumo principo (ESS 5 straipsnis) pažeidimas, nes Komisija įsikišo į valstybių narių procesinę autonomiją ir planavimo prerogatyvą.
            
         
               4.
            
            
               Ketvirtasis ieškinio pagrindas: Reglamento (ES) Nr. 1306/2013 (2) 52 straipsnio 2 dalies, Reglamento Nr. 1290/2005 (3) 31 straipsnio 2 dalies ir proporcingumo principo pažeidimas, nes Komisija, pritaikiusi bendra 10 % pataisą, netinkamai įvertino galimo pažeidimo pobūdį ir bet kuriuo atveju jo nedidelį mastą, atsižvelgiant į atrankos kriterijus, taip pat neatsižvelgė į aplinkybę, kad Sąjunga faktiškai nepatyrė finansinių nuostolių ir nekilo realios tokių nuostolių atsiradimo grėsmės.
            
         
      (1)  2005 m. rugsėjo 20 d. Tarybos reglamentas (EB) Nr. 1698/2005 dėl Europos žemės ūkio fondo kaimo plėtrai (EŽŪFKP) paramos kaimo plėtrai (OL L 277, p. 1)
   
      (2)  2013 m. gruodžio 17 d. Europos Parlamento ir Tarybos reglamentas (ES) Nr. 1306/2013 dėl bendros žemės ūkio politikos finansavimo, valdymo ir stebėsenos, kuriuo panaikinami Tarybos reglamentai (EEB) Nr. 352/78, (EB) Nr. 165/94, (EB) Nr. 2799/98, (EB) Nr. 814/2000, (EB) Nr. 1290/2005 ir (EB) Nr. 485/2008 (OL L 347, p. 549).
   
      (3)  2005 m. birželio 21 d. Tarybos reglamentas (EB) Nr. 1290/2005 dėl bendrosios žemės ūkio politikos finansavimo (OL L 209, p. 1).